ঘাড়ের যন্ত্রণায় সারা রাত ঘুমোতে পারেননি। কড়া ডোজের পেনকিলার খেতে হয়েছে। সেই সঙ্গে চলেছে ফিজিওথেরাপি। রবিবার ধর্মশালার ছবির মতো সাজানো মাঠে সেই অশোক ডিন্ডার ৬.২ ওভারের একটা স্পেল শেষ করে দিল রেলওয়েজের লড়াই। শেষ দিন পাঁচ উইকেটের মধ্যে পাঁচটিই তুলে নিলেন ডিন্ডা। ৪৩ রানে ম্যাচ জিতে ১৫ পয়েন্ট-সহ রঞ্জি ট্রফির গ্রুপ ‘এ’র দ্বিতীয় স্থানে উঠে এল বাংলা। গুজরাত সমান পয়েন্ট পেলেও রান রেটে এগিয়ে থাকায় শীর্ষে রয়েছে।
দ্বিতীয় ইনিংসে ৬৭ রানে পাঁচ উইকেট নিলেন ডিন্ডা। ম্যাচে সব মিলিয়ে দশ উইকেট। টানা তিনটি ইনিংসে পাঁচ উইকেট হয়ে গেল বাংলার পেসারের। ম্যাচের সেরা তাঁকে ছাড়া আর কাউকে বাছা সম্ভব ছিল না। বাংলাকে জেতানোর পর ডিন্ডার মনে পড়ছিল, শনিবার বিকেল থেকে কীভাবে ফিট হয়ে ওঠার লড়াই চালিয়ে গিয়েছিলেন। ধর্মশালা থেকে মোবাইল ফোনে ডিন্ডা বললেন, ‘‘ঘাড় ভালভাবে ঘোরাতে পারছিলাম না। শনিবার বল করতে গিয়ে খুব যন্ত্রণা হচ্ছিল। রবিবার বল করতে পারব কি না, তা নিয়ে নিজেই দুশ্চিন্তায় পড়ে গিয়েছিলাম। ব্যথা কমানোর জন্য অনেক ওষুধ খেয়েছি। দলের ফিজিও শুশ্রূষা করেছেন। সকালে ব্যথা কমায় নিশ্চিন্ত হয়েছিলাম।’’
চলতি রঞ্জিতে তিন ম্যাচে ১৯ উইকেট। টুর্নামেন্টের সেরা বোলার হওয়ার দৌড়ে রয়েছেন ৩২ বছরের ডিন্ডা। ‘‘হাতে খুব বেশি রান না থাকলেও নতুন বলটা ভরসা দিচ্ছিল। জানতাম সকালের স্যাঁতস্যাঁতে আবহাওয়ায় নতুন বলটা ঠিকমতো কাজে লাগাতে পারলে ওদের অলআউট করে দেওয়া সম্ভব। মাথায় রেখেছিলাম সঠিক জায়গায় বলটা রাখতে হবে। সুইং পেয়েছি। পরিকল্পনা কাজে লাগাতে পেরেছি বলে ভাল লাগছে,’’ বলছিলেন ডিন্ডা। রবিবার সকালে ১২.২ ওভারের মধ্যেই রেলওয়েজ অলআউট হয়ে যায়।
অধিনায়ক মনোজ তিওয়ারিও দলের প্রধান পেসারকে নিয়ে উচ্ছ্বসিত। মনোজ বলছেন, ‘‘দারুণ বল করেছে ডিন্ডা। আমাদের বোলিং বিভাগকে নেতৃত্ব দিচ্ছে।’’ সঙ্গে তাঁর হুঁশিয়ারি, ‘‘ডিন্ডা এরকম ছন্দে বল করতে থাকলে বাকি দলগুলোকে সতর্ক থাকতে হবে।’’ কোচ সাইরাজ বাহুতুলের মুখেও ডিন্ডার প্রশংসা। ‘‘ও উদাহরণ তৈরি করছে। নবাগত পেসাররা ডিন্ডাকে দেখেই শিখবে,’’ বলছিলেন বাংলার কোচ।
তবে ডিন্ডা নিজে মনে করিয়ে দিচ্ছেন, কাজ এখনও অনেক বাকি। বলছেন, ‘‘পরপর দু’টো ম্যাচ জিতে ভাল লাগছে। কিন্তু রঞ্জি চ্যাম্পিয়ন হতে গেলে ধারাবাহিকভাবে জিততে হবে।’’ আতসবাজি পুড়িয়ে রেলওয়েজ-বধ সেলিব্রেট করল বাংলা শিবির। রাতে বিশেষ টিমডিনারের ব্যবস্থা ছিল। ডিন্ডা বলছিলেন, ‘‘ম্যাকলায়ডগঞ্জ থেকে আতসবাজি আনা হয়েছে। ম্যাচ জিতে ধর্মশালাতেই দীপাবলি পালন করছি আমরা।’’
সংক্ষিপ্ত স্কোর: বাংলা ২০৫ ও ২১৪ বনাম রেলওয়েজ ১০৫ ও ২৭১ (কর্ণ শর্মা ৫৪ নঃ আঃ, অশোক ডিন্ডা ৫-৬৭, অমিত কুইলা ৩-৫৩, সায়ন ঘোষ ২-৮৯)। বাংলা জয়ী ৪৩ রানে।